**

*THEOT Hosea in IES77*

Text taken from Accordance Module=Mahibere Hawariyat
Drafts 1-3 were prepared by the Addis Ababa Transcription Team, directed by Daniel Assefa; Draft 4, Ralph Lee

**Hos. 1:1 ቃለ እግዚአብሔር ዘኮነ ኀበ ሆሴዕ ወልደ ብኤርም በመዋዕለ ኦዝያን ወኢዮአታም ወአካዝ ወሕዝቅያስ ነገሥተ ይሁዳ ወበመዋዕለ ኢዮርብዓም ወልደ ዮአስ ንጉሠ እስራኤል።**

**Hos. 1:2 ቀዳሜ ቃሉ ለእግዚአብሔር ዘኮነ ኀበ ሆሴዕ ወይቤሎ እግዚአብሔር ለሆሴዕ ሑር አውስብ ብእሲተ ዘማ ወአዋልደ ዘማ እስመ ዘምዎ ትዜሙ ምድር እምድኅረ እግዚአብሔር።**

**Hos. 1:3 ወሖረ ወአውሰበ ጎሜርሃ ወለተ ቤዴልይም ወፀንሰት ወወለደት ሎቱ ወልደ።**

**Hos. 1:4 ወይቤሎ እግዚአብሔር ስምዮ ስሞ ኢይዝራኤል እስመ ዓዲ ኅዳጠ እትቤቀል ደሞ ለኢይዝራኤል ወእስዕር መንግሥተ እምቤተ እስራኤል።**

**Hos. 1:5 ወይከውን ይእተ አሚረ እቀጠቅጥ ቀስተ እስራኤል በቆላተ ኢይዝራኤል።**

**Hos. 1:6 ወፀንሰት ካዕበ ወወለደት ወለተ። ወይቤሎ እግዚአብሔር ስምያ ስማ ኢሥህልት እስመ ኢይደግም እንከ ተሣህሎቶሙ ለቤተ እስራኤል ዳእሙ ተናክሮ እትናከሮሙ።**

**Hos. 1:7 ወእሣሀሎሙ ለደቂቀ ይሁዳ ወአድኅኖሙ አነ እግዚአብሔር አምላኮሙ ወኢያድኅኖሙ በቀስት ወበኲናት ወኢ በሠረገላት ወኢ በጸባኢት ወኢ በአፍራስ ወኢ በመስተጽዕናን።**

**Hos. 1:8 ወአኅደግዋ ጥበ ለኢሥህልት ወፀንሰት ዳግመ ወወለደት ወልደ።**

**Hos. 1:9 ወይቤሎ እግዚአብሔር ስምዮ ስሞ ኢ ሕዝብየ እስመ አንትሙ ኢኮንክሙ ሕዝብየ ወአነሂ ኢኮንኩ አምላክሙ።**

**Hos. 1:10 ወይከውን ኍልቆሙ ለደቂቀ እስራኤል ከመ ኆፃ ባሕር ዘኢይሰፈር ወዘኢይትኌለቊ ወይከውኑ በውእቱ ብሔር በኀበ ይቤሎሙ ኢኮንክሙ ሕዝብየ አንትሙ እስመ እሙንቱ ይሰመዩ ውሉደ እግዚአብሔር ሕያው።**

**Hos. 1:11 ወእም ዝ ይትጋብኡ ደቂቀ ይሁዳ ወደቂቀ እስራኤል ኅቡረ ወይሠይሙ አሐደ መልአከ ወያዐርጎሙ እምድር እስመ ዐባይ ዕለቱ ለእስራኤል።**

**Hos. 2:1 ወበልዎ ለእኁክሙ ሕዝብየ ወለእኅትክሙ ሥህልት ተዋቀሥዋ ለእምክሙ እስመ ይእቲኒ ኢኮነት ብእሲትየ ወአነሂ ኢኮንኩ ምታ።**

**Hos. 2:2 ወናሁ ይእዜ እስዕር ዝሙታ እምቅድመ ገጻ ወመሐዛኒሃ እማእከለ አጥባቲሃ ወእቀፍጻ ዕራቃ ወእሬስያ ከመ አመ መዋዕለ ንእሳ ወከመ ዕለት ቀዳሚት እንተ ባቲ ተወልደት።**

**Hos. 2:3 ወእገብራ ከመ ምድር ወእሬስያ ከመ በድው ዘአልቦ ማይ ወእቀትላ በጽምእ።**

**Hos. 2:4 ወኢይሠሃሎሙ እንከ ለደቂቃ እስመ ትውልደ ዘማ እሙንቱ።**

**Hos. 2:5 እስመ ዘመወት እሞሙ ወአስተኀፈረቶሙ ወላዲቶሙ እስመ ትቤ በልባ ኣሐውር እትልዎሙ ለመሐዛንየ እለ ይሁቡኒ ስቴየ ወመብልዕየ ወይኤርዙኑ አልባስየ ወመዋጥሕየ ወይሁቡኒ ቅብዕየ ወኵሎ ዘይደሉ ያመጽኡ ሊተ።**

**Hos. 2:6 በእንተ ዝንቱ ናሁ አነ ኣሐጽር ፍኖታ በሦክ ወእፌጽም መንገዳ ወተኀጥእ እንከ ምኅላፈ።**

**Hos. 2:7 ወትዴግኖሙ እንከ ለመሐዛኒሃ ወኢትእኅዞሙ ተኀሥሦሙ ወኢትረክቦሙ ወትብል ኣሐውር እንከሰ ኀበ ምትየ ዘትካት እስመ ይኄይሰኒ ዘቀዲሙ እምይእዜ።**

**Hos. 2:8 ወይእቲሰ ኢያእመረት ከመ አነ ወሀብክዋ እክለ ወወይነ ወቅብዐ ወአብዛኅኩ ላቲ ወርቀ ወብሩረ ወይእቲሰ ገብረት ለበዓል።**

**Hos. 2:9 ወበእንተ ዝንቱ እትመየጥ ወአስተጋብእ እክልየ ዘበበ ጊዜሁ ወወይንየ ዘለለ ዕለቱ ወእሰልባ አልባሲሃ ወመዋጥሒሃ ከመ ኢትክድን ኀፍረታ።**

**Hos. 2:10 ወናሁ ይእዜ እከሥት ኀፍረታ በቅድመ መሐዛኒሃ ወአልቦ ዘያድኅና እምእዴየ።**

**Hos. 2:11 ወእመይጥ ኵሎ በዓላቲሃ ወፍስሓሃ ወአውራኂሃ ወአሥርኅሃ ወኵሎ ሕገጊሃ።**

**Hos. 2:12 ወአጠፍእ ወይና ወበለሳ ወኵሎ ዘትቤ ደነስየ ውእቱ ዘወሀቡኒ መሐዛንየ ወእሬስያ በድው ወአነብሮ ስምዐ ይኩና ወይበልዕዋ አራዊተ ገዳም ወአዕዋፈ ሰማይ ወአራዊተ ምድር።**

**Hos. 2:13 ወእትቤቀላ ከመ አመ መዋዕለ በዓሊም ዘሦዐት ሎሙ ወተሠርገወት አእኑጊሃ ወባዝግናሃ ወሖረት ወተለወቶሙ ለመሐዛኒሃ ሊተሰ ረስዐተኒ ይቤ እግዚአብሔር።**

**Hos. 2:14 በእንተ ዝንቱ ናሁ አንጎግዋ ወአሐውራ በድወ ወአዘነግዕ ልባ።**

**Hos. 2:15 ወእሁባ ጥሪታ ዘእምህየ ወእከሥት ምክረ በቆላተ አካን ወተኀሥር በህየ ከመ አመ መዋዕለ ንእሳ ወከመ ዕለተ ልደታ እምከርሠ እም ወከመ አመ ተዐርግ እምግብጽ።**

**Hos. 2:16 ወይከውን ይእተ አሚረ ይቤ እግዚአብሔር ትብለኒ ምትየ ወኢትብል እንከ በዓሊም።**

**Hos. 2:17 ወእስዕር አስማቲሆሙ ለበዓሊም እምአፉሃ ወኢትዜከሮሙ እንከ አስማቲሆሙ።**

**Hos. 2:18 ወይእተ አሚረ እትካየድ ኪዳነ ምስለ ኵሉ አራዊተ ገዳም ወምስለ አዕዋፈ ሰማይ ወምስለ ዘይትሐወስ ውስተ ምድር ወእስዕር ቀስተ ወኲናተ ወጸብአ እምድር ወኣነብረኪ ተአሚነኪ።**

**Hos. 2:19 ወእፍኅረኪ ሊተ ብእሲተ ለዓለም በጽድቅ ወበርትዕ በሣህል ወበምሕረት።**

**Hos. 2:20 ወእፍኅረኪ ሊተ በሃይማኖት ወተአምርኒ እንከ ይቤ እግዚአብሔር።**

**Hos. 2:21 ወይከውን ይእተ ዕለተ ይቤ እግዚአብሔር እሰጠዎ ለሰማይ ወሰማይኒ ይሰጠዋ ለምድር።**

**Hos. 2:22 ወምድርኒ ትሰጠዎሙ ለእክል ወለወይን ወለቅብዕ ወእሙንቱሂ ይሰጠውዎሙ ለእስራኤል።**

**Hos. 2:23 ወእዘርዕ ላቲ ሰላመ ውስተ ምድር ወእሣሀላ ለእንተ ኢኮነት ሥህልተ ወአፈቅራ ለእንተ ኢኮነት ፍቅርተ።**

**Hos. 2:24 ወእብሎ ሕዝብየ ለዘኢኮነ ሕዝብየ ወውእቱኒ ይብለኒ እግዚእየ ወአምላኪየ አንተ።**

**Hos. 3:1 ወይቤለኒ እግዚአብሔር አፍቅር ብእሲተ አንተ እክይ ወዝሙት ባቲ በከመ አፍቀሮሙ እግዚአብሔር ለደቂቀ እስራኤል ወእሙንቱሰ ይኔጽሩ ኀበ አምላክ ነኪር ወያፈቅሩ ዘይነሥእ ሐፍሰ ወይነ ዘቢብ።**

**Hos. 3:2 ወተዐሰብኩ ሊተ በዐሠርቱ ወኀምስቱ ጠፋልሐ ብሩር ወበመስፈርተ ቆሮስ ሰገመ ወበመስፈርተ ኔባል ወይነ።**

**Hos. 3:3 ወእቤላ ንበሪ ምስሌየ ብዙኀ መዋዕለ ወኢትዘምዊ ወኢታብኢ ካልአ ብእሴ ወአነ እሄሉ ምስሌኪ።**

**Hos. 3:4 እስመ ብዙኀ መዋዕለ ይነብሩ ደቂቀ እስራኤል ዘእንበለ ንጉሥ ወዘእንበለ መልአክ ወዘእንበለ መሥዋዕት ወዘእንበለ ካህናት ወዘእንበለ ራእይ ወአልቦ ኤፉድ ወአልቦ ሱራፌን።**

**Hos. 3:5 ወእም ዝ ይትመየጡ ደቂቀ እስራኤል ወየኀሥሥዎ ለእግዚአብሔር አምላኮሙ ወለዳዊት ንጉሦሙ ወይዜክርዎ ለእግዚአብሔር ወለሠናይቱ በደኃሪ መዋዕል።**

**Hos. 4:1 ስምዑ ቃለ እግዚአብሔር ደቂቀ እስራኤል እስመ ይትዋቀሦሙ እግዚአብሔር ለእለ ይነብሩ ውስተ ምድር።**

**Hos. 4:2 እስመ አልቦ ጽድቅ ወአልቦ ምሕረት ወአልቦ አእምሮ እግዚአብሔር ውስተ ምድር ዘእንበለ ሐሰት ወቀትል ወስርቅ ወዝሙት መልአ ምድረ ወይዴምሩ ደመ ምስለ ደም።**

**Hos. 4:3 በእንተ ዝንቱ ትላሑ ምድር ወትውሕድ ምስለ ኵሎሙ እለ ይነብሩ ውስቴታ ወምስለ አራዊተ ገዳም ወምስለ አዕዋፈ ሰማይ ወአራዊተ ምድር ወየኀልቁ ዓሣተ ባሕር።**

**Hos. 4:4 ወአልቦ እንከ መኑሂ ዘይትዋቀሥ ወአልቦ ዘይዛለፍ ወኢ መኑሂ ወሕዝብየስ ካህናት እለ ይትዋሥኡ ኮኑ ከመ ዘኢይትዋሥኡ።**

**Hos. 4:5 ወይደክሙ በፍኖት ካህን ወነቢይ ወሕዝብ ኅቡረ ወትመስል እምክሙ ሌሊተ።**

**Hos. 4:6 ወይመስሉ ሕዝብየ ከመ ዘአልቦ ልብ እስመ ለከሂ ኀደገከ ልብከ ወአነሂ ኀደጉከ ኢትሡዕ ሊተ እስመ ረሳዕከ ሕገ አምላክከ ወአነሂ እረስዖሙ ለደቂቅከ።**

**Hos. 4:7 በከመ ብዝኆሙ ከማሁ አበሱ ሊተ ወእሬስዮ ኀሳረ ለክብሮሙ።**

**Hos. 4:8 ወትበልዖሙ ኀጢአቶሙ ለሕዝብየ ወይነሥእዋ ለነፍሶሙ በጌጋዮሙ።**

**Hos. 4:9 ወይከውን በከመ ዝንቱ ሕዝብ ከማሁ ካህን ወእትቤቀሎሙ በፍኖቶሙ ወእትፈደዮሙ በከመ ምግባሮሙ።**

**Hos. 4:10 ይበልዑ ወኢይጸግቡ ይዜምዉ ወኢይፈደፍዱ እስመ ኀደግዎ ለእግዚአብሔር አምላኮሙ ይዕቀቡ ዝሙተ ወስታየ ወስካረ።**

**Hos. 4:11 እስመ አፍቀረ ልቦሙ ለሕዝብየ ሰገለ ይስአል ወበትሩ ይሰጠዎ ወበመንፈሰ ዝሙት ስሕቱ ወዘመዉ እምአምላኮሙ።**

**Hos. 4:13 ወይሠውዑ ውስተ አድባር ወውስተ አውግር ወይዘብሑ ታሕተ ባሉጥ ወቡጥም ወገውዝ ወለውዝ ወታሕተ ዕፅ ዘሠናይ ጽላሎቱ በእንተ ዝንቱ ይዜምዋ አዋልዲክሙ ወይትመሐዛ መራዕዊክሙ።**

**Hos. 4:14 ወኢገሠጽክዎን ለአዋልዲክሙ ሶበ ዘመዋ ወኢ ለመራዕዊክሙ ሶበ ተመሐዘዋ እስመ ተደመሩ ምስለ ዘማውያን ወሦዑ ምስለ ሕጉላን ሕዝብ ወሕዝብ ዘይሌቡ ተደመረ ምስለ ዘኢይሌቡ።**

**Hos. 4:15 ወአንተኒ እስራኤል ኢትእበድ ወአንተኒ ይሁዳ ኢትሑር ገልገላ ወኢትዕርግ ቤተ አዎን ወኢትምሐል በሐሰት በስመ እግዚአብሔር ሕያው።**

**Hos. 4:16 እስመ ከመ እጐልት እንተ ተሀረብድ ከማሁ ሀርበደ ኤፍሬም ወናሁ ይእዜ ይሬዕዮሙ እግዚአብሔር ከመ አባግዕ ውስተ ፂአት።**

**Hos. 4:17 ከማሁ ኤፍሬም አፍቀረ ጣዖተ ወሤመ ሎቱ ዕቅፍተ።**

**Hos. 4:18 ወአብደሮሙ ለከናኔዎን ዘምዎ ዘመዉ ወአብደሩ ኀሳረ በእከዮሙ።**

**Hos. 4:19 ወበዕልወተ ነፍሶሙ እንተ ይእቲ መንፈሰ ዝሙት ወይትኀፈሩ በምሥዋዓቲሆሙ።**

**Hos. 5:1 ስምዑ ዘንተ ካህናት ወአጽምእዎ ቤተ እስራኤል ወይስምዕዎ ቤተ ነጋሢ እስመ በእንቲኣክሙ ውእቱ ዝንቱ ኵሉ ኵነኔ እስመ መሥገርተ ኮንክምዎ ለዘያስተሐይጽ ወከመ መሥገርት እንተ ሰፍሑ ያሥግሩ ባቲ እለ ይንዕዉ ነዐውት ተከልዎ።**

**Hos. 5:2 ወአንሰ ነቢይ መገሥጽክሙ።**

**Hos. 5:3 ወአነ አእመርክዎ ለኤፍሬም ወእስራኤልኒ ኢርሕቀ እምኔየ እስመ ይእዜ ዘመወ ኤፍሬም ወረኵሰ እስራኤል።**

**Hos. 5:4 ወኢሜጡ ልቦሙ ከመ ይግብኡ ኀበ አምላኮሙ እስመ መንፈሰ ዝሙት ላዕሌሆሙ ውእቱ እሙንቱሰ ኢያእመርዎ ለእግዚአብሔር።**

**Hos. 5:5 ወኀሣሩ ለእስራኤል ወጽዕለቱ ቅድመ ገጹ ወይደክሙ እስራኤል ወኤፍሬም በጌጋዮሙ ወይደዊ ይሁዳኒ ምስሌሆሙ።**

**Hos. 5:6 ምስለ አልሕምት ወአባግዕ ኅቡረ ወየሐውሩ ይኅሥሥዎ ለእግዚአብሔር ወኢይረክብዎ እስመ ኀደጎሙ።**

**Hos. 5:7 እስመ ዐለውዎ ለእግዚአብሔር ወተናከርዎ ወከመ ውሉደ ነኪር ኮንዎ ወናሁ ይእዜ ይበልዖ አናኵዕ ለርስቶሙ።**

**Hos. 5:8 ንፍኁ ቀርነ ውስተ አድባር ወአንሥኡ ከበሮ ውስተ አውግር ወወውዑ ውስተ ቤተ አዎን።**

**Hos. 5:9 በኀበ ኀሥረ ብንያም ኤፍሬምኒ ኮነ ለሙስና በመዋዕለ ይዘልፍዎሙ ለሕዝብየ እስራኤል ወበህየ ርኢኩ ዝሙተ ኤፍሬም ወርኵሶሙ ለእስራኤል።**

**Hos. 5:10 ወኮኑ መላእክተ ይሁዳ ከመ ዘይትዐዶ ወሰነ ወእክዑ መዐትየ ላዕሌሆሙ ከመ ማይ።**

**Hos. 5:11 ወኮነ ኤፍሬም ተዐጋሌ ወኬዳ ለፍትሕ እስመ አኀዙ ይትልዉ ፃሕወ።**

**Hos. 5:12 ወአነ እከውኖ ከመ ነቀዝ ለኤፍሬም ወከመ ቊንቊኔ ለቤተ ይሁዳ።**

**Hos. 5:13 ወርእያ ኤፍሬም ለደዌሁ ወለጻዕሩ ይሁዳ ርእያ ወሖረ ኤፍሬም ኀበ ፋርስ ወፈነዉ ተናብልተ ኀበ ንጉሥ ኢያሬም ወውእቱኒ ኢክህለ ፈውሶተክሙ እስከ ኀልቀ ሕማም በላዕሌክሙ።**

**Hos. 5:14 እስመ አነ እከውኖሙ ከመ ነምር ለኤፍሬም ወከመ አንበሳ ለቤተ ይሁዳ ወአነ እመሥጦሙ ወእነሥኦሙ ወአልቦ ዘያድኅኖሙ።**

**Hos. 5:15 ወእሰወጥ ወኣሐውር ቤትየ እስከ አመ ይጠፍኡ ወየኀሥሡ ገጽየ በዕለተ ምንዳቤሆሙ።**

**Hos. 6:1 ወይገይሡ ኀቤየ ወይብሉ ንዑ ንሑር ወንትመየጥ ኀበ እግዚአብሔር አምላክነ።**

**Hos. 6:2 እስመ ውእቱ ቀሠፈነ ወይፌውሰነ ወውእቱ አቊሰለነ ወይሤርየነ።**

**Hos. 6:3 ወያሐይወነ በሰኑይ መዋዕል ወአመ ሣልስት ዕለት ንትነሣእ ወነሐዩ በቅድሜሁ ናእምር ወንዴግን ከመ ናእምሮ ለእግዚአብሔር ወከመ ጎሕ ድልወ ንረክቦ ወይመጽእ ከመ ዝናመ ክረምት ዘቀዳሚ ወዘደኃሪ ላዕለ ምድር።**

**Hos. 6:4 ምንተ እግበር ለከ ኤፍሬም ወምንተ እግበር ለከ ቤተ ይሁዳ ናሁ ሣህልክሙሰ ከመ ደመና ነግሀ ወከመ ጠለ ጽባሕ እንተ ተሐውር ፍጡነ።**

**Hos. 6:5 በእንተ ዝንቱ ዐጸድክዎሙ ለነቢያቲክሙ ወቀተልክዎሙ በቃለ አፉየ ወይወፅእ ፍትሕየ ከመ ብርሃን።**

**Hos. 6:6 እስመ ምጽዋተ አበድር እምነ መሥዋዕት ወአእምሮ እግዚአብሔር እምቊርባን።**

**Hos. 6:7 ወእሙንቱሰ ኮኑ ከመ ብእሲ ዘየዐሉ መሐላሁ ወበህየ ክሕዱኒ።**

**Hos. 6:8 ገለአድ ሀገር እንተ ትትጌበር ከንቶ ወትትሐመግ በደም ወኀይላኒ ከመ ብእሲ ግዱድ።**

**Hos. 6:9 ካህናትሰ ኅሉፋነ ፍኖት ከበቱ ፍኖተ እግዚኦሙ አመ ቀተልዋ ለሰቂማ እስመ ዐመፃ ገብሩ በቤተ እስራኤል።**

**Hos. 6:10 ወርኢኩ በህየ ዝሙተ ኤፍሬም ግሩመ ወርኵሰ እስራኤል።**

**Hos. 6:11 ወይሁዳኒ አኀዘ መቅሥሞ ለከ አመ መጠውኩከ ፄዋ ሕዝብየ እስራኤል።**

**Hos. 7:1 ወሶበ ሰፋሕክዎ ለእስራኤል ትትከሠት ዐመፃሁ ለኤፍሬም ወእከየ ሰማርያ እስመ ሐሰተ ገብሩ ወያበውእ ሠርዌ ኀቤሁ ወይትፈየት ወይሰልብ በፍኖት ከመ ይኅበር ማዕሌቶሙ።**

**Hos. 7:2 ወአእመርኩ ዘኀለዩ በልቦሙ ወተዘከርኩ ኵሎ እከዮሙ ይእዜኒ የዐግቶሙ ኵሉ እከዮሙ ወጌጋዮሙ ወበቅድመ ገጽየ ኮኖሙ።**

**Hos. 7:3 ወተፈሥሑ ነገሥት በእከዮሙ ወመላእክትኒ በሐሰቶሙ።**

**Hos. 7:4 እስመ ኵሎሙ የሐውሩ ኀበ ብእሲተ ብእሲ ከመ እቶን ዘአንደዱ ለኀቢዝ ዘያንበለብል ነዱ እምሐሪፅ ዘልውስ እስከ ይትበሐዕ መዋዕለ ነገሥቶሙ።**

**Hos. 7:5 ወአኀዙ መላእክት ይትመዐዑ እምወይን ወሰፍሑ እደዊሆሙ ምስለ ሥሑጻን ኵላ ሌሊተ።**

**Hos. 7:6 ኤፍሬም ጸግበ ወኖመ ኵላ ሌሊተ ወሶበ ይነቅሁ በጽባሕ ነዱ ከመ ነበልባለ እሳት ኵሎሙ።**

**Hos. 7:7 ወውዕየ ከመ እቶን ልቦሙ ወበልዐቶሙ እሳት ለመኳንንቲሆሙ ወወድቁ ኵሎሙ ነገሥቶሙ ወአልቦ እንከ እምኔሆሙ ዘይጼውዐኒ።**

**Hos. 7:8 ኤፍሬም ተደመረ ምስለ ሕዝቡ ኤፍሬም ኅቡአቲከ ገፍትዐተከ።**

**Hos. 7:9 ወበልዐ ፀር ኀይሎ ወውእቱሰ ኢያእመረ ወበቈለ ሲበቱሂ ውስተ ገጹ ወዓዲ ኢለበወ።**

**Hos. 7:10 ወያኀስርዎ ወይጼዕልዎ ለእስራኤል ቅድመ ገጹ ወኢተመይጡ ኀበ እግዚአብሔር አምላኮሙ ወበዝንቱ ኵሉ ኢኀሠሥዎ ለእግዚአብሔር አምላኮሙ።**

**Hos. 7:11 ወኮነ ኤፍሬም አብደ ከመ ርግብ ዘአልቦ ልብ ለግብጽ ይጼውዕዎሙ ወኀበ ፋርስ የሐውሩ።**

**Hos. 7:12 ወበከመ የሐውሩ ከማሁ እዌሩ ላዕሌሆሙ መሥገርትየ ወከመ አዕዋፈ ሰማይ አወርዶሙ ወእቀሥፎሙ እዘኒሆሙ በምንዳቤሆሙ።**

**Hos. 7:13 አሌ ሎሙ እስመ ነገዱ እምኔየ ድንጉፃኒሆሙ እሙንቱ እስመ አበሱ ላዕሌየ ወአንሰ አድኀንክዎሙ እሙንቱሰ ሐመዩኒ በሐሰት።**

**Hos. 7:14 ወኢጸርሑ ኀቤየ በልቦሙ ዳእሙ ይግዕሩ ውስተ ምስካቦሙ በእንተ እክል ወወይን ወቅብዕ ወተቀትሉ።**

**Hos. 7:15 ወኢተገሠጹ በኀቤየ ወአነ አጽናዕኩ መዝራዕትየ ላዕሌሆሙ ከመ እግበር እኩየ ላዕሌሆሙ።**

**Hos. 7:16 ወተመይጡ ውስተ ከንቱ ወኮኑ ከመ ቀስት ጠዋይ ወይወድቁ በኲናት መላእክቲሆሙ በእንተ እበደ ልቦሙ ወልሳኖሙ ከማሁ አበሳሆሙ ወዐመፃሆሙ በምድረ ግብጽ ውስተ ሕፅኖሙ ከመ መሬት።**

**Hos. 8:1 ወከመ ንስር ውስተ ቤተ እግዚአብሔር እስመ ዐለዉ ኪዳንየ ወአበሱ ላዕለ ሕግየ።**

**Hos. 8:2 ይኬልሑ ኀቤየ ወይብሉኒ አእመርናከ እግዚኦ እስመ እስራኤል አግብአ ሠናይቶ።**

**Hos. 8:3 ወዴገኑ ፀሮሙ ወነግሡ ለርእሶሙ።**

**Hos. 8:4 ወአኮ በእንቲኣየ ዘወጠኑ ወኢያእመሩኒ ወገብሩ ሎሙ አማልክተ ወርቆሙ ወብሩሮሙ ከመ ይሠረዉ ቦሙ።**

**Hos. 8:5 ሚጢ ላሕመኪ ሰማርያ ወተሀውከት መዐትየ ላዕሌሆሙ እስከ ማእዜኑ ኢይክሉ ነጺሐ እስራኤል።**

**Hos. 8:6 ወውእቱኒ ጸራቢ ገብሮ ወኢኮነ አምላከ እስመ ሳኰየ ላሕምኪ ሰማርያ።**

**Hos. 8:7 እስመ ዘርዑ ነፋሰ ወአረሩ አውሎ ወአልቦ ኀይል ለከላስስቲሆሙ ወኢይወፅእ ሐሪፅ እምውስቴቱ ወእመኒ ወፅአ ፀር ይበልዖ።**

**Hos. 8:8 ተሰጥመ እስራኤል ወኮነ ከመ ዐራት በውስተ አሕዛብ እስመ እሙንቱ ዐርጉ ውስተ ፋርስ።**

**Hos. 8:9 ሠረጸ ኤፍሬም ወኮነ ከመ አድገ ገዳም ወአፍቀረ ሎቱ አምኃ።**

**Hos. 8:10 በእንተ ዝንቱ ይትሜጠውዎሙ አሕዛብ ይእዜኒ እሜጥዎሙ ወይሴኵሱ ሕቀ ከመ ይቅብዑ ንጉሠ ወመልአከ።**

**Hos. 8:11 እስመ አብዝኀ ኤፍሬም መሥዋዕቲሁ ለኀጢአት ወገብረ ሎቱ መሥዋዕተ ፍቅር።**

**Hos. 8:12 ወጸሐፈ ላዕሌሁ ፍቅረ እስመ ለነኪር ኮነ መሥዋዕተ ፍቁር።**

**Hos. 8:14 እመሂ ሦዑ መሥዋዕተ ወበልዑ ሥጋ ኢይትዌከፎሙ ይቤ እግዚአብሔር ይእዜኒ እዜከር ሎሙ ኀጢአቶሙ ወእትቤቀሎሙ በጌጋዮሙ እሙንቱሰ ተመይጡ ውስተ ግብጽ ወይበልዑ ኵስሐ በፋርስ።**

**Hos. 8:15 ወረስዖ እስራኤል ለፈጣሪሁ ሐነጸ ለጤሜን ወይሁዳኒ አብዝኀ አህጉረ ጥቅም ወእፌኑ እሳተ ውስተ አህጉሪሆሙ ወትበልዕ መሠረታቲሆን።**

**Hos. 9:1 ኢትትፌሣሕ ወኢትትሐሠይ እስራኤል ከመ አሕዛብ እስመ ዘመውከ እምአምላክከ ወአፍቀርከ ሀብተ ዘእምኵሉ ዐውደ እክል ወምክያደ ወይን።**

**Hos. 9:2 ወበእንተ ዝንቱ እክልኒ ኢያእመሮሙ ወወይንኒ ሐሰዎሙ ኀበ ነበሩ ምድረ እግዚአብሔር።**

**Hos. 9:3 ወነበረ ኤፍሬም ግብጽ እንዘ ይበልዕ ኵስሐ በፋርስ።**

**Hos. 9:4 ወኢያወፅሑ ለእግዚአብሔር ወይነ ወጼተሎ ወኢያሠነዩ ሎቱ ኅብስቶሙ ከመ ኅብስተ ልሔሞሙ ወኵሉ ዘበልዖ ይረኵስ ለነፍሶሙ ወኢይበውእ ቤተ እግዚአብሔር።**

**Hos. 9:5 ምንተ ይገብሩ በዕለተ ሕጎሙ ወእመ ዕለተ በዓለ እግዚአብሔር።**

**Hos. 9:6 በእንተ ዝንቱ ናሁ የሐውሩ ከመ ኀሳሮሙ ዘግብጽ ወይትሜጠውዎሙ ሜምፎስ ወይቀብርዎሙ በምክማስ ወርቆሙኒ በድበደ ወይወርሶ ሦክ ውስተ አብያቲሆሙ።**

**Hos. 9:7 በጽሐ መዋዕለ በቀል ወፍዳ ወይደዊ እስራኤል ምስለ ነቢይ ዘይለብስ መንፈሰ ጋኔን በብዝኀ ጌጋይከ አብዛኅከ ቊጣዐከ።**

**Hos. 9:8 ኤፍሬም ሰብአ ዐይን ምስለ ነቢየ እግዚአብሔር ወመሥገርት እኪት ምስለ ኵሉ ፍናዊሁ ወርኵሶሙ አንበሩ ውስተ ቤተ እግዚአብሔር።**

**Hos. 9:9 ወኀስሩ ከመ አመ መዋዕለ በዓሊም ወናሁ ይዜክር ሎሙ ኀጢአቶሙ ወእትቤቀሎሙ በጌጋዮሙ።**

**Hos. 9:10 ከመ አስካገ ወይን በገዳም ረከብክዎ ለእስራኤል ወከመ በኵረ በለስ በመዋዕለ ክረምት ርኢክዎሙ ለአበዊሆሙ ወእሙንቱሰ ቦኡ ቤተ ብኤል ፌጎር ወተናገሩ ለኀሣሮሙ ወኮኑ ሰቆራረ ፍቁራን ኤፍሬም።**

**Hos. 9:11 ከመ ዖፍ ሰረረ ክብሮሙ ይጸንሱ ኀጢአት ወይወልዱ ሕማም።**

**Hos. 9:12 ወእመኒ አልሀቁ ውሉዶሙ ያጠፍኦሙ እምሰብእ ወዓዲ አሌ ሎ ሥጋየ ውእቱ ኤፍሬም ዘእምውስቴቶሙ አነ።**

**Hos. 9:13 ኤፍሬም ርኢኩ ውስተ ማዕገተ እሳት አስተጋብኡ ውሉዶሙ ወኤፍሬምኒ አውፅአ ደቂቆ ይርገዝዎሙ።**

**Hos. 9:14 ሀቦሙ እግዚኦ ምንተ ትሁቦሙ ሀቦሙ ማሕፀነ መካነ ወአጥባተ ይቡሳተ።**

**Hos. 9:15 ኵሉ እከዮሙ በገልገላ እስመ በህየ ጸላእክዎሙ በእንተ እከየ ምግባሮሙ እሰድዶሙ እምአብያቲሆሙ ወኢይደግም እንከ አፍቅሮቶሙ እስመ ኵሎሙ መላእክቲሆሙ ዐላውያን።**

**Hos. 9:16 ደወየ ኤፍሬም ወየብሰ ሥረዊሁ ወኢይፈሪ እንከ ወእመኒ ወለዱ እቀትል ፍሬ ከርሦሙ።**

**Hos. 9:17 መፍትወ ገደፎሙ እግዚአብሔር እስመ አበዩ ሰሚዖቶ ወይከውኑ መታሕላነ ውስተ አሕዛብ።**

**Hos. 10:1 ዐጸደ ወይን ዘሠረፀ ኤፍሬም ወሠምረ ፍሬሁ ወበከመ በዝኀ ፍሬሆሙ ከማሁ አብዝኁ መሥዋዕቶሙ ወበአምጣነ ሥነ ምድሩ ሐነጸ ሐውልተ።**

**Hos. 10:2 ወተናፈቀ ልቦሙ ይእዜ ይጠፍኡ ለሊሁ እነሥት ምሥዋዓቲሆሙ ወየኀሥር ምስሎሙ።**

**Hos. 10:3 ወናሁ ይእዜ ይብሉ አልብነ ንጉሥ እስመ ኢፈራህናሁ ለእግዚአብሔር።**

**Hos. 10:4 ወንጉሥኒ ምንተ ይሬሲ ለነ ዘይትናገር ቃለ ምክንያተ ሐሰት ወይትካየድ ኪዳነ ምስለ ዐማፂ ወገፋዒ ወኀፍሩ በፍትሕ አምሳለ ነጌያት በውስተ በገዳም ብዙኅ ዐዘቃት በቤተ ጣዖት።**

**Hos. 10:5 ከመ ሣዕር ዘመልአ ውስተ ገራህት ለላሕም ከማሁ ቤቱ ውስተ ቤተ አዎን ሰብአ ሰማርያ ላሐውዎ ሕዝብ ወበከመ አእመርዎ ከማሁ ይስሐቁ ዲበ ክብሩ እስመ ሰለብዎ ወፈለሰ እምኔሁ።**

**Hos. 10:6 ወኪያሁኒ ሐመይዎ ወወሰድዎ ብሔረ ፋርስ አምኃሁ ለኢያሪም ንጉሥ ጸገውዎ ወመጠውዎ ለኢያሪም ወተኀፍረ እስራኤል በምክሩ።**

**Hos. 10:7 ገደፈቶ ሰማርያ ለንጉሣ ከመ ኀሠር ውስተ ገጸ ማይ።**

**Hos. 10:8 ወይትከሠት አውግረ ጣዖቱ ለእስራኤል ሦክ ወአሜከላ ይበቊል ውስተ ምሥዋዓቲሆሙ ወይብልዎሙ ለአድባር ደቁ ላዕሌነ ወለአውግርኒ ድፍኑነ።**

**Hos. 10:9 በእንተ ዘአበሰ እስራኤል በአውግሪሁ በህየ ይረክቦሙ ቀትል በውስተ አውግር።**

**Hos. 10:10 ወመጽአ ወቀሠፎሙ ለደቂቀ ዐመፃ ወይትጋብኡ ላዕሌሆሙ አሕዛብ ከመ ይጌሥጽዎሙ በብዝኀ ጌጋዮሙ።**

**Hos. 10:11 ኤፍሬም ከመ እጐልት ዘተምህረት ጸዊረ አርዑት ወእጼዓን ሠረገላ ዲበ መሠንየ ክሳዱ ለኤፍሬም ወይሁዳ ይከይዶ ወያዕቆብ ያስተዔሪ ንግሦ።**

**Hos. 10:12 ዝርዑ ለክሙ ጽድቀ ወእሩሩ ፍሬ ሕይወት ወምሕረት አኀትዉ ለክሙ ማኅቶተ ጥበብ ኀሥዎ ለእግዚአብሔር እስከ ይበጽሕ ማእረረ ጽድቅክሙ።**

**Hos. 10:13 ለምንት ትተክሉ ዐመፃ ወትቀሥሙ ኀጢአት ወበልዑ ፍሬ ሞት እስመ ተወከልከ በሠረገላቲከ ኤፍሬም ወበብዝኀ ሠራዊትከ ወይትነሣእ ሞት ላዕለ ሕዝብከ።**

**Hos. 10:14 ወይወድቁ ኵሉ አረፋቲከ ከመ ድቀተ ሰሌማ ቤተ አሮብኤል በመዋዕለ ቀትል ወነጽሑ እመ ላዕለ ውሉዳ።**

**Hos. 10:15 ከማሁ እገብረክሙ ቤተ እስራኤል በእንተ ኀጢአትክሙ በጽባሕ ይነጽሕዎ ለንጉሠ እስራኤል።**

**Hos. 11:1 እስመ ሕፃን ውእቱ እስራኤል ወአነ አፍቀርክዎ ወእምግብጽ ጸዋዕክዎ ለወልድየ።**

**Hos. 11:2 ወበከመ ጸዋዕክዎሙ ከማሁ ርሐቁ እምኔየ እሙንቱሰ ሦዑ ለበዓሊም ወለግልፎ ዐጠኑ።**

**Hos. 11:3 ወአነ አዕቀጽክዎ ለኤፍሬም ወተመጠውክዎ በመዝራዕትየ ወኢያእመሩ ከመ አነ አድኀንክዎ።**

**Hos. 11:4 ወሰሐብክዎሙ በሐብለ ሰብእ በማእሰረ ፍቅር ኮንክዎሙ ከመ ዘይጸፍዕዎ ለብእሲ መልታህቶ ወእኔጽር መንገሌየ።**

**Hos. 11:5 ወእብሎ ነበረ ኤፍሬም ውስተ ግብጽ ወእሱር ውእቱ ንጉሥ ውስተ ፋርስ እስመ አበየ ተመይጦ።**

**Hos. 11:6 ወደክመት ኲናት በሀገሩ ወሠዐራ ለደዌሁ ወኀልቀ ደዌ በላዕሌሁ ወይበልዑ እምፍሬ ምግባሮሙ።**

**Hos. 11:7 ሕዝብየሰ ስቁል እምነ ምንባሪሁ ወይትመዐዕ ላዕለ ክብሩ።**

**Hos. 11:8 ወእቤ ኀደገ አምልኮትየ እፎኑ እሠውቀከ ኤፍሬም እፎኑ እሬስየከ እስራኤል ከመ አዳማኑ ወሚመ ከመ ሱባማ ተሀውከት ልብየ ወአስተርአየት ምሕረትየ።**

**Hos. 11:9 ወኢይገብር እንከ በመቅሠፍተ መዐትየ ወኢየኀድግ ያጥፍእዎ ለኤፍሬም እስመ እግዚአብሔር አነ ወአኮ ሰብእ ወእትቄደስ በላዕሌከ።**

**Hos. 11:10 ወይቤ ኢይበውእ ሀገር ኣሐውር እትልዎ ለእግዚአብሔር እግዚእ እስመ ያድኅን ከመ አንበሳ ይጥሕር።**

**Hos. 11:11 ወይደነግፁ ውሉድ እማይ ወያነክሩ ከመ ዖፈ ግብጽ ወከመ ርግብ እምብሔረ ፋርስ ወአገብኦሙ ውስተ አብያቲሆሙ ይቤ እግዚአብሔር።**

**Hos. 11:12 ሐጸሩኒ በሐሰተ ኤፍሬም ወቤተ እስራኤል ወይሁዳ በዐመፃ ወይእዜኒ አእመርክዎሙ እግዚኦ ወሕዝብ ቅዱስ ተሰምዩ ለእግዚአብሔር።**

**Hos. 12:1 ኤፍሬምሰ እኩይ ጋኔን ዘይዴግን ክብረ ወኵሎ ኩነቶ ወሐሰተ አብዝኀ ወይትካየድ ኪዳነ ምስለ ፋርስ ወየሐውሩ ቅብዐ ግብጽ ከመ ይምሀርዎ።**

**Hos. 12:2 ወይትዋቀሥ እግዚአብሔር ምስለ ይሁዳ ወይትቤቀሎ ለያዕቆብ በፍናዊሁ ወይፈድዮ በከመ ምግባሩ።**

**Hos. 12:3 በውስተ ከርሥ አዕቀጾ ለእኁሁ ወበፃማሁ ክህለ ምስለ እግዚአብሔር ወጸንዐ ምስለ መልአክ በኀይሉ።**

**Hos. 12:4 በከዩ ወተጋነዩ ሊተ በውስተ ቤት በኀበ ረከቡኒ ወበህየ ተናገሩኒ።**

**Hos. 12:5 ወእግዚአብሔር አምላክ ዘኵሎ ይመልክ።**

**Hos. 12:6 ወአንተሂ ተመየጥ ኀበ እግዚአብሔር አምላክከ ጽድቀ ወምጽዋተ ዕቀብ።**

**Hos. 12:7 ወቅረብ ኀበ እግዚአብሔር አምላክከ ኵሎ ጊዜ ውስተ እዴከ ለከነዓን መዳልወ ዐመፃ ወአፍቅሮ ትዕግልት።**

**Hos. 12:8 ወይቤ ኤፍሬም ወዳእኩ ወረከብኩ ሊተ ሕማመ ወኵሎ ፃማየ ኢአክለኒ ለኀጢአት ዘአበስኩ።**

**Hos. 12:9 ወአነ እግዚአብሔር አምላክከ ዘአውፃእኩከ እምድረ ግብጽ ወዓዲ አነ አንበርኩከ ውስተ ምጽላላት ከመ አመ መዋዕለ በዐል።**

**Hos. 12:10 ወእትናገሮሙ ለነቢያት ወአነ አብዛኅኩ ራእየ ወተመሰልኩ በእደ ነቢያት።**

**Hos. 12:11 ወአኮ በነቢያተ ገለአድ እለ ይስሕቱ መላእክትኒ ይሠውዑ መሥዋዕቲሆሙ ከመ ማዕነቅ ውስተ ሣዕረ ገዳም።**

**Hos. 12:12 ወሖረ ያዕቆብ ውስተ ገዳመ ሶርያ ወተቀንየ ያዕቆብ በእንተ ብእሲቱ ሰብዓተ ዓመተ ወዐቀባ ለብእሲቱ።**

**Hos. 12:13 ወበከዊነ ነቢይ አውፅኦ እግዚአብሔር ለእስራኤል እምድረ ግብጽ ወበከዊነ ነቢይ ዐቀቦ።**

**Hos. 12:14 ተምዕዐ ኤፍሬም ወተቆጥዐ ወደሙሂ ላዕሌሁ ተክዕወ ወኀሣሩሂ ወይፈድዮ እግዚአብሔር ለኤፍሬም።**

**Hos. 13:1 እነስእ ሥርዐቶ ለእስራኤል ወእሬስዮ ለበዓል ሞተ።**

**Hos. 13:2 ወደገመ ዓዲ አበሱ ወገብሩ ሎሙ ስብኮ ወርቆሙ ወብሩሮሙ በአምሳለ ዘይገብሮ ጸራቢ ወይዘብሑ ሎሙ ወይብሉ ሡዑ ሰብአ ላሕምሰ ኀልቀ።**

**Hos. 13:3 በእንተ ዝንቱ ይከውኑ ከመ ደመና ጽባሕ ወከመ ጠለ ጎሕ ዘየሐውር ወከመ ኀሠረ ዐውደ እክል ዘይነፍሖ ነፋስ ዐውሎ ወከመ ቲጢ እቶን።**

**Hos. 13:4 ወአንሰ እግዚአብሔር አምላክከ ዘአጸንዖን ለሰማያት ወአነ ፈጠርክዋ ለምድር ወእዴየ አቀመ ኵሎ ኀይላተ ሰማይ ወኢያርአይከ ኪያሆሙ ከመ ኢታምልክዎሙ ወኢትስግድ ሎሙ አመ አውፃእኩከ እምድረ ግብጽ ወኢታእምር እንከ ባዕደ አምላከ ዘእንበሌየ ኢ በሰማይ ዘበላዕሉ ወኢ በምድር በታሕቱ ወአልቦ ዘያድኅን ዘእንበሌየ።**

**Hos. 13:5 አነ ረዐይኩክሙ በውስተ በድው ኀበ ኤልክሙ በመራዕይክሙ ወጸገብክሙ እስከ ያጠልቀክሙ ወአዕበይክሙ ልበክሙ በእንተ ዝንቱ ረሳዕክሙኒ።**

**Hos. 13:6 ወአነ እከውኖሙ ከመ አንበሳ ለቤተ ይሁዳ ወከመ ነምር ለኤፍሬም ውስተ ፍኖተ ፋርስ።**

**Hos. 13:7 ወእቀትሎሙ ከመ ድብ ርኁብ ወእሰብር ዐፅመ ገበዋቲሆሙ።**

**Hos. 13:8 ወበህየ ይበልዕዎሙ አናብስተ ገዳም ወአራዊተ ምድር ይትማሠጥዎሙ በኀሠርከ እስራኤል መኑ ይረድአከ።**

**Hos. 13:9 አይቴ ውእቱ ዝኩ ንጉሥከ ያድኅንከ በኵሉ አህጉርከ።**

**Hos. 13:10 ወይትበቀል ለከ ፀረከ ዝኩ ዘትቤለኒ ሀበኒ ንጉሠ ወመልአከ ወወሀብኩከ በመዐትየ ወበቊጥዓየ።**

**Hos. 13:11 ወተዐገሥክዎ ለማዕሌተ ዐመፃከ ወኀጢአቱ ለኤፍሬም ዝጉብ።**

**Hos. 13:12 ወይእኅዞ ማሕምም ከመ እንተ ትውልድ ዝንቱ ወልድ አብድ ወአኮ ጠቢብ ወኢ ዘይቀውም በተግሣፀ ውልድ።**

**Hos. 13:13 ወኢያእመሩ ከመ አነ እሞት አድኀንክዎሙ ወእምሲኦል ባላሕክዎሙ አይቴ ውእቱ ቀኖትከ ሞት ወአይቴ ሙአትከ ሲኦል ተኀብአ ፍሥሓከ እምአዕይንቲከ።**

**Hos. 13:14 እስመ ውእቱ ይትፈለጥ እማእከለ አኃዊሁ ወያመጽእ እግዚአብሔር ላዕሌሁ እምገዳም ነፋሰ ሐሩር ወያየብስ ምድሮ።**

**Hos. 13:15 ወያየብስ ኵሎ መሠንየ አብያቲሃ ለሰማርያ እስመ ዐለወቶ ለአምላካ ወይወድቁ በኲናት ኵሎሙ ወለደቂቆሙ ይነጽሕዎሙ ወያነቅዕዎን ለፅኑሳቲሆሙ**

**Hos. 14:1 ተመየጥ እስራኤል ኀበ እግዚአብሔር አምላክከ ለምንት ትተክሉ ኀጢአት ወትቀሥሙ ፍሬ ሞት።**

**Hos. 14:2 ወንሥኡ ሠናያተ ዘነዐሥዮ ለእግዚአብሔር ፍሬ ከናፍሪነ።**

**Hos. 14:3 ወበሉ አሦርሂ ኢያድኅን ወአፍራሰኒ ኢንጼዐን ወኢንብሎሙ እንከ አማልክቲነ ለግብረ እደዊነ።**

**Hos. 14:4 በእንተ ዝ ይሠሀል ዕጓለ ማውታ ይፌውሶሙ ለሕሙማኒሆሙ ወያፈቅሮሙ እሙነ ወናሁ እመይጥ መዐትየ እምኔሆሙ።**

**Hos. 14:5 ወእከውኖሙ ከመ ዝናም ለእስራኤል ወይሠርፅ ከመ ጽጌ ወይጸንዕ ሥረዊሁ ከመ ሊባኖስ።**

**Hos. 14:6 ወይወፍር አዕጹቂሁ ወይከውን ከመ ዘይት ሥሙር ወመዓዛሁ ከመ ሊባኖስ።**

**Hos. 14:7 ወይትመየጡ ወይነብሩ ታሕተ ጽላሎቱ ወየሐይዉ ወይጸግቡ እምሥርናይ ወይሠርፅ ከመ ወይን ዝክሩ ወከመ ወይነ ሊባኖስ።**

**Hos. 14:8 ለኤፍሬም ለምንት እንከ ሎቱ ጣዖት ወናሁ አነ አድከምክዎሂ ወአነ አጽናዕክዎሂ ወአነ አፈርዮ ከመ ዘይት ዘሥሙር ወይትረከብ ፍሬሁ በኀቤየ።**

**Hos. 14:9 መኑ እንከ ጠቢብ ዘይኄልዮ ለዝንቱ ወመኑ ዘይሌብዎ ለዝንቱ ወየአምሮ እስመ ርቱዐት ፍናዊሁ ለእግዚአብሔር ጻድቃን የሐውርዎን ወኃጥኣንሰ ይስእንዎን።**